TEHNILISE VALVE ERITINGIMUSED

*Vorm kehtiv alates 27.08.2025*

Käesolevad tehnilise valve eritingimused kehtivad koos turvateenuse osutamise raamlepinguga.

1. Teenuse osutamine
   1. Täitja osutab teenuseid eesmärgiga kaitsta Tellija vallas- ja kinnisvara ning töötajaid Lepingu esilehel määratud valvataval Objektil.
   2. Teenust osutatakse Lepingu esilehel määratud perioodil.
   3. Täitjal on õigus kasutada Teenuse osutamisel alltöövõtjaid, jäädes ise vastutavaks Tellija ees.
   4. Teenuse osutamisel teevad pooled koostööd turvalisuse tagamiseks, sh Tellija informeerib Täitjat võimalikest remontidest ja vara ümberpaigutustest Objektil, kui need tegevused võivad mõjutada Häiresüsteemi tööd ja Objekti turvariske (ähvardused, suuremad rahvakogunemised, eriüritused jmt).
2. Täitja kohustused Teenuse osutamisel:
   1. tagama vajaliku väljaõppega töötajad ja Juhtimiskeskuse poolt reageerimise igale Tellija poolt saabunud Häiresüsteemi signaalile (sh paanikanupu häire), tehes kindlaks põhjuse ja registreerides häire vastavas registris.
   2. tagama Häiretele reageerimise igal kalendripäeval ööpäevaringselt kellaajalise piiranguta.
   3. reageerima Häiresüsteemi signaalidele koheselt ning vajadusel, st vastavalt Lepingu Lisa nr 1 (Objekti plaan ja teenused) märgitule saatma kohapeale asjaolusid tuvastama ja kontrollima patrullekipaaži turvatöötaja, kes teeb Objekti oluliste osade (uste, akende jm mis on nähtav ja ligipääsetav) visuaalse vaatluse ning kui:
      1. avastatakse sissemurdmise või lõhkumise jälgi, teavitama Tellijat (või tema kontaktisikut) telefoni teel Objektil vaatluse tulemusel avastatud asjaoludest, sh avastatud sissemurdmise jälgedest (nt lõhutud aken, uks vms) ning võtma Objekti mehitatud valve alla ja kuni Tellija (või tema kontaktisiku) saabumiseni või kui Tellijaga ei õnnestu ühendust saada või Tellijat ei ole võimalik muul põhjusel toimunud asjaoludest informeerida, siis teavitab Täitja avastatud sissemurdmisjälgedest politseid. Täitja tagab Tellija (või tema kontaktisiku) või politseiametnike Objektile kutsumisel Objekti valve ja kaitse kuni Tellija (või tema kontaktisiku) või politseiametnike Objektile saabumiseni.
      2. ei avastata sissemurdmise või lõhkumise jälgi, lahkuma Objektilt, kui Tellijaga (või tema kontaktisikuga) ei õnnestu ühendust saada 60 (kuuekümne) minuti jooksul Häiresüsteemi signaali saabumisest arvates või kui Tellija (või tema kontaktisik), teatab telefoni teel saadetud sõnumiga, et ei soovi tulla häire põhjuse väljaselgitamiseks Objekti avama ning ei soovi mehitatud valvet.
   4. Täitja informeerib Objektil tulekahju või tulekahju ohu avastamisel sellest viivitamatult telefoni teel häirekeskust ja Tellijat (või tema kontaktisikut) kui selles on Lepingu esilehel kokku lepitud. Kui Objektile suundunud tuletõrje- ja päästetöötajad ei avasta Objektil tulekahju või selle ohtu ning Täitjale esitatakse nõue tuletõrje- ja päästetöötajate väljakutsest põhjustatud kahjude hüvitamiseks või väljakutsest põhjustatud trahvi tasumiseks, on Täitjal õigus nõuda Tellijalt selliste kahjude või trahvi hüvitamist Täitjale.
3. Tellija kohustub:
   1. arvestama ja järgima Täitja soovitusi Objekti turvalisuse tagamiseks või turvameetmete täiustamiseks.
   2. Objekti valve alla seades kontrollima sissepääsude (avade) suletust ja Objekti valve alla minekut.
   3. nõudma Objektil viibijatelt Objekti turva- ja tuleohutusnõuete täitmist.
   4. hoidma Objektil töökorras telefoniside liinid, valgustuse ja tulekustutusvahendid.
   5. võimaldama kokkuleppel Teenuse osutajale ligipääsu Valveobjektile vastava võtme vm ligipääsuvahendiga. Võimalik välisukse/väravate ja Täitja patrullekipaaži turvatöötaja sisenemiseks vajalik eraldiseisev valvekood fikseeritakse Lepingu Raamlepingu Lisas nr. 1 – Objekti plaan. Võtmete üleandmine fikseeritakse eraldi vastuvõtmise-üleandmise aktina.
   6. teavitama Täitjat mis tahes Objekti ümberehitustest, remonditöödest või sisustuse ümberpaigutamisest juhul, kui need võivat takistada või muuta võimatuks Täitjal Teenuse nõuetekohase osutamise.
   7. informeerima Täitjat võimalikest Objekti ähvardavatest ohtudest (sh teatavaks saanud sissetungi plaanidest, elektrikatkestustest, häireseadmestiku ja sideliinide riketest, ohuteguritest, mis võivad põhjustada tööõnnetusi või tervisekahjustusi jms) või seonduvatest riskidest, mis mõistlikult eeldades ei ole Täitjale teada (nt ohtlikud ained, lõhkeained jms, mis võivad põhjustada Objektil kahju). Juhul, kui Tellija jätab antud asjaoludest Täitja informeerimata, kannab Täitja täisvastutust Objektil Teenust osutanud turvatöötajatega juhtunud tööõnnetuse või tervisekahjustuse eest.
   8. teavitama Täitjat vajadusest muuta või ümber korraldada Objektil Teenuse osutamine, sh kui Objekti kasutamise korras tehakse muudatusi või muutuvad Objekti tegelikud kasutajad.
   9. tagama Tellija kontaktisikute kättesaadavuse Lepingus märgitud kontakttelefonidel.
   10. võimaldama Täitjale Objekti ülevaatuseks takistusteta juurdepääsu ja hoiduma tegevusest, mis võiks takistada või muuta selle võimatuks ning võimaldama Täitjal kontrollida Häiresüsteemi seisukorda ja teostada selle tehnilist hooldust.
   11. kasutama Häiresüsteemi sihipäraselt ja mitte lubama kolmandatel isikutel teha Häiresüsteemi hooldus- ja remonditöid ning hoiduma mis tahes iseseisvalt Häiresüsteemi ümberpaigutamisest, häälestamisest, remontimisest jms tegevusest.
   12. arvestama Häiresüsteemi seadmete valikul Täitja soovitusi Häiresüsteemi tehniliste lahenduste täiustamiseks ja rikete vältimiseks.
   13. ohu- või häirejuhtude korral tagama oma Kontaktisiku saabumise Objektile hiljemalt 60 (kuuekümne) minuti jooksul arvates Juhtimiskeskuse töötaja poolt Tellijale (või tema Kontaktisikule) Objekti ohustavast olukorrast teatamisest, olenemata ohustava olukorra iseloomust. Kui Objektile on saadetud turvatöötajad, siis võimaldab Tellija (või tema Kontaktisik) Täitja turvatöötajate sisenemise Objektile eesmärgiga selgitada ühiselt välja Objektil ohustav olukord.
   14. hoiduma Objektil kauba, inventari jms. ladustamisest ning paigutamisest vahetult Häireseadmestiku koostisosadeks olevate andurite lähedusse selliselt, et Objektile ladustatud või paigutatud esemed piiravad andurite tööpiirkonda.
   15. teatama koheselt telefoni teel Täitja Juhtimiskeskusele Objekti ebaõigest Häiresüsteemi valvestamisest või valvest mahavõtmisest.
4. Vastutus
   1. Poolte vastutuse osas lähtutakse turvateenuse osutamise raamlepingus sätestatust.
   2. Täitja ei vastuta:
      1. mistahes tekkinud kahju eest, kui Häiresignaal ei saabunud Juhtimiskeskusesse ning Häiresignaali Juhtimiskeskusesse mittesaabumine ei ole põhjustatud Täitja raskest hooletusest või tahtlikust käitumisest või Häiresignaal ei saabunud Juhtimiskeskusesse seetõttu, et Objektil hoitavad esemed piirasid Häireseadmestiku toimimisala;
      2. mistahes kahju eest, mis on tekkinud väljaspool Objekti valveala või väljaspool Häireseadmestiku toimimisala, sh. juhul, kui Häiresignaal ei saabunud Juhtimiskeskusesse seetõttu, et Objektil hoitavad esemed piirasid Häireseadmestiku toimimisala;
      3. mistahes kahju eest, mille tekkimine osutus võimalikuks seetõttu, et Täitjal puudus Tellija Kontaktisikute tegevuse või tegevusetuse tõttu võimalus nende teavitamiseks Objektilt edastatud Häiresignaalist või Tellija Kontaktisik ei saabu pärast Häiresignaalist teada saamist mistahes põhjusel käesolevates tingimustes sätestatud korras Objektile;

Kliendi raha, väärtpaberite, vääriskivide, ehete jms Kliendi vara või väärisesemete mittesäilimise eest, välja arvatud juhul, kui mittesäilimine oli tingitud Teenuse osutaja süülisest käitumisest;

1. Täiendavate kulude hüvitamine
   1. Lisaks kokkulepitud Teenustasu maksmisele kohustub Tellija Täitjale hüvitama alljärgnevad kulutused:
      1. Objekti mehitatud valve iga tunni eest, kui Tellija (või tema kontaktisik) ei saabunud Objektile pärast väljakutset 60 (kuuekümne) minuti jooksul või kui temaga ei õnnestunud ühendust saada telefoni või sms-i teel. Seejuures loetakse mehitatud valve aeg alates 15-ndast minutist täistunniks. Juhul, kui Tellija ei soovi mehitatud valvet, peab ta sellest Täitjat koheselt teavitama;
      2. kombineeritud teenuse puhul tasu iga patrullekipaaži eest vastavalt Täitja hinnakirjale;
      3. täisteenuse puhul iga patrullekipaaži valeväljasõidu eest vastavalt Täitja hinnakirjale, kui patrullekipaaži väljasõidu põhjustas Tellija (või tema kontaktisiku) või kolmandate isikute tegevus või tegevusetus Häiresüsteemi käsitlemisel, seadmete rike Tellija (või tema kontaktisiku) või kolmandate isikute süül (nt loomad, sulgemata väljapääsud, aknad ja avad ning muud Tellijast tulenevad põhjused).
      4. tasu tehniku väljakutse eest vastavalt Täitja hinnakirjale ning töödele kulunud materjalide ja seadmete eest.
      5. Tasu muude Täitja poolt Tellijale osutatud lisateenuste eest, milles Pooled on eraldi kokku leppinud.
2. Teenuse osutamise periood kehtivus, Teenuse muutmine ja lõpetamine
   1. Teenust osutatakse Lepingu eritingimustes märgitud perioodil, seejuures algab Teenuse osutamine Tellijale Kliendihalduri poolt saadetud vastavas teavituskirjas märgitud ajal.
   2. Eelmises punktis nimetatud tähtaja lõppedes jätkub Teenuse osutamine automaatselt sama tähtaja võrra, kui üks lepingupool ei esita Teenuse osutamise lõpetamise kohta kirjalikku avaldust vähemalt 30 (kolmkümmend) kalendripäeva enne tähtaja saabumist. Vastav pikenemise kord kehtib tähtaja saabumisel igakordselt.
   3. Pooltel on õigus Teenus korraliselt olenemata põhjusest üles öelda, teatades teisele Poolele kirjalikult vähemalt 1 (üks) kalendrikuu ette.
   4. Täitjal on õigus Teenuse osutamisest keelduda (Lepingu peatumine), kui Tellija viivitab Teenustasu maksmisega rohkem kui 15 (viisteist) kalendripäeva Tasumistähtajast arvestatuna. Juhul, kui Tellija viivitab Teenustasu maksmisega rohkem kui 30 (kolmkümmend) kalendripäeva Tasumistähtajast arvestatuna on Täitjal õigus Teenus erakorraliselt ilma täiendava etteteatamiseta lõpetada.
   5. Teenuse ennetähtaegne lõppemine olenemata lõpetamise alusest ei vabasta Tellijat juba tekkinud maksekohustustest.
   6. Täitjal on õigus käesolevates tehnilise valve eritingimustes teha omal äranägemisel muudatusi. Sellisel juhul teavitab Täitja Tellijat vastavate muudatuste tegemisest Kontaktisikute e-posti ja Täitja veebilehe kaudu vähemalt 30 (kolmkümmend) kalendripäeva enne muudatuste jõustumist ning Tellijal on õigus Teenus erakorraliselt üles öelda, informeerides Täitjat vastavast soovist kirjalikku taasesitamist võimaldavas vormis vähemalt 10 (kümme) kalendripäeva enne muudatuste jõustumist. Tellijapoolse teavituse mittetegemisel loetakse, et Tellija on muudetud tingimustega nõus ning Teenuse osutamine jätkub.